น้ำมันกับหุ้นไทยลูบคมตลาดทุน
สรุปแล้วตลาดหุ้นไทยตอนนี้ได้รับผลกระทบจากปัจจัยนอกประเทศเป็นหลัก
19 ม.ค. 2559

ธนะชัย ณ นคร
 
สรุปแล้วตลาดหุ้นไทยตอนนี้ได้รับผลกระทบจากปัจจัยนอกประเทศเป็นหลัก
ส่วนปัจจัยในประเทศก็น่าจะมีเพียงเรื่องเดียวครับ
นั่นคือ ความล่าช้าของการลงทุนโครงสร้างพื้นฐานในด้านต่างๆ ที่รัฐบาลยังรำมวยกันไม่เสร็จ รวมถึงนโยบายด้านการลงทุนภาครัฐอื่นๆ ยังชักเข้า ชักออก
และปี 2559 ก็ผ่านไปจะครบ 1 เดือนแล้วนะ
ก็ไม่รู้ว่าอะไรกันนักหนา
นักลงทุนยังคงรอต่อไป
ปัจจัยภายนอกอย่างราคาน้ำมันดิบที่ร่วงลงไปต่ำกว่า 30 ดอลลาร์ต่อบาร์เรล ก็กดดันตลาดหุ้นไปทั่วโลก นับจากนิวยอร์ก ยุโรป เอเชีย รวมถึงประเทศไทย
ล่าสุดขณะกำลังเขียนต้นฉบับในช่วงบ่าย
สัญญาน้ำมันดิบล่วงหน้า ก็ยังปรับลงต่อเนื่องมาที่ระดับ 28.8 ดอลลาร์ต่อบาร์เรล
ก็ต้องลุ้นกันว่า ในช่วงปิดตลาดน้ำมันของเมื่อคืนนี้ จะรีบาวด์ขึ้นมาให้เป็นข่าวดีได้บ้างหรือไม่
ก่อนหน้านี้ นักวิเคราะห์เกี่ยวกับน้ำมันหลายคนต่างออกมาคาดการณ์กันว่า ราคาน้ำมันดิบมีโอกาสลงไปที่ระดับ 25 ดอลลาร์ต่อบาร์เรล
หรืออาจต่ำกว่านี้ได้บ้าง แต่ไม่มากนัก
ปัจจัยที่ทำให้น้ำมันร่วงมาจากความกังวลด้านอุปทานที่อาจมากเกินไป
ยิ่งชาติมหาอำนาจตะวันตกทั้งหลาย ยกเลิกการคว่ำบาตรต่อประเทศอิหร่าน และอิหร่านเองก็ประกาศพร้อมจะผลิตน้ำมันออกสู่ตลาดโลกเริ่มแรก 5 แสนบาร์เรลต่อวัน
และจะเพิ่มเป็น 1 ล้านบาร์เรลต่อวัน ภายใน 1 เดือน
ประเด็นนี้ยิ่งทำให้นักลงทุนกุมขมับกันเข้าไปใหญ่
เพราะขณะนี้เอง กำลังการผลิต ก็มีมากกว่าความต้องการแล้ว
และหากรวมยอดของประเทศอิหร่านเข้าไปอีก นั่นก็จะทำให้กำลังการผลิต อาจเกินกว่าต้องการกว่า 3-3.5 ล้านบาร์เรลต่อวัน
มีบทวิเคราะห์ที่น่าสนใจของ บล.กสิกรไทย ครับ
เขาบอกว่าทางสถิติราคาน้ำมันจะกดดันดัชนีหุ้นไทย และหุ้น PTT และ PTTEP อย่างหนัก
และหากน้ำมันดิบราคาปรับลงเหลือ 25 ดอลลาร์ต่อบาร์เรล จากการทดสอบสถิติข้อมูลย้อนหลัง 3 เดือน จะพบว่า ราคาน้ำมันแปรผันโดยตรงต่อดัชนี และหุ้น  PTT และ PTTEP ด้วยค่า Correlation ที่สูงกว่า 0.9 หรือมีความสัมพันธ์กันสูงมาก
จากการคำนวณด้วยสมการถดถอยหากราคาน้ำมันลงไปถึง 25 เหรียญต่อบาร์เรล
จะมีผลทางสถิติต่อดัชนีให้ลงไปทดสอบ 1,183 จุด
ส่วนราคาหุ้น PTT จะลงไปที่ 178 บาท
และหุ้น PTTEP มาเหลือ 33.7 บาท
แม้ว่า หุ้นทั้ง 2 ตัวจะรับปัจจัยลบจากราคาน้ำมัน
แต่ก็ยังมีหุ้นที่ได้รับปัจจัยบวกจากราคาน้ำมันดิบในระดับต่ำ นั่นก็คือ TOP โรงกลั่นน้ำมันไทยออยล์,  IRPC บมจ.ไออาร์พีซี และ BA บางกอกแอร์เวย์ส
และจากการทดสอบสถิติทั้ง 3 ตัวจะมีค่า Correlation -0.75, -0.58 และ -0.78 ตามลำดับครับ
เมื่อใช้สมการถดถอยคำนวณผลทางสถิติหากราคาน้ำมันลงทดสอบ 25 เหรียญ จะทำให้ TOP ไปทดสอบ 69.6 บาท
หุ้น BA ราคา 27.55 บาท
และหุ้น IRPC ทดสอบ 4.59 บาท